**ELŐTERJESZTÉS**

**B E S Z Á M O L Ó**

 **a gyermekjóléti és gyermekvédelmi feladatok ellátásáról**

**Litér Község Önkormányzata Képviselő-testületének**

**2022. május 26. (csütörtök)**

Tisztelt Polgármester Úr!

Tisztelt Képviselő-testület!

A gyermekek védelméről és a gyámügyi igazgatásról szóló, többször módosított 1997. évi XXXI. törvény 96.§. (6) bekezdése értelmében a települési önkormányzat a gyermekjóléti és gyermekvédelmi feladatainak ellátásáról minden év május 31-ig átfogó értékelést készít, melyet a képviselő-testület megtárgyal. Az értékelést meg kell küldeni a Veszprém Megyei Kormányhivatal Szociális és Gyámügyi Osztálya részére. A hivatkozott külön jogszabályban meghatározott tartalom a gyámhatóságokról, valamint a gyermekvédelmi és gyámügyi eljárásról szóló 149/1997.(IX.10.) Korm. rendelet 10. számú melléklete határozza meg.

A gyermekek védelmét biztosító hatósági feladat- és hatásköröket a törvény a helyi önkormányzat képviselő-testületére, a jegyzőre, a városi, járási és megyei gyámhivatalokra telepítette.

A törvényben kapott felhatalmazás alapján Litér Község Önkormányzata a 4/2015.(II.27.) rendeletében szabályozza a gyermekvédelmi igazgatást és ellátásokat.

A gyermekjóléti és gyermekvédelmi feladatok ellátásáról az alábbiak szerint számolok be:

**1. A település demográfiai mutatói, különös tekintettel a 0-18 éves korosztály adataira**

**Születések száma:**

Év 2017. 2018. 2019. 2020. 2021.

Újszülött 26 27 22 21 16

**Halálozások száma:**

Év 2017. 2018. 2019. 2020. 2021.

Meghaltak 17 19 17 18 29

**Összlakosság számának alakulása:**

Év 2017. 2018. 2019. 2020. 2021.

Fő 2272 2241 2236 2275 2269

**Életkor szerinti korcsoportos bontás 2021. évben:**

|  |  |
| --- | --- |
| 0 – 3 évesek | 91 |
| 4 – 6 évesek |  93 |
| 7 – 14 évesek | 214 |
| 15 – 18 évesek |  78 |

**Az összes gyermeknépesség adat 0-18 éves korig:**

Év 2017. 2018. 2019. 2020. 2021.

Fő 452 465 475 479 476

Litér Község Önkormányzata a gyermekek védelméről pénzbeli és természetbeni ellátással, valamint a személyes gondoskodást nyújtó gyermekjóléti alapellátások biztosításával gondoskodik.

**2. Az önkormányzat által nyújtott pénzbeli és természetbeni ellátások:**

# **Rendszeres gyermekvédelmi kedvezmény**

# A rendszeres gyermekvédelmi kedvezményre való jogosultság szabályait a gyermekek védelméről és a gyámügyi igazgatásról szóló 1997. évi XXXI. Gyvt. szabályozza.

# A gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII.23.) Korm. rendelet alapján a rendszeres gyermekvédelmi kedvezményre való jogosultságról a jegyző dönt.

A rendszeres gyermekvédelmi kedvezményre való jogosultság megállapításának célja annak igazolása, hogy a gyermek szociális helyzete alapján jogosult a Gyvt.-ben meghatározott gyermekétkeztetés normatív kedvezményének, a szünidei gyermekétkeztetésnek, illetve külön jogszabályban meghatározott egyéb kedvezményeknek (pl. ingyenes tankönyv) az igénybevételére.

2021. évben rendszeres gyermekvédelmi kedvezményre való jogosultságot kellett megállapítani, ha a családban az egy főre eső havi jövedelem nem haladta meg az öregségi nyugdíj legkisebb összegének 135 %-át. Egyedülálló szülő, tartós beteg vagy súlyosan fogyatékos gyermek, valamint nagykorúvá vált gyermek esetében az egy főre jutó jövedelmi értékhatár a nyugdíjminimum 145 %- a volt.

Több év óta figyelemmel kísérjük a rendszeres jellegű gyermekvédelmi támogatások változását, és az adatokból jól látható, hogy a rendszeres gyermekvédelmi támogatásban részesülők száma folyamatosan csökken. Pozitív, hogy jelenleg a településen a 2021. december 31-i állapot szerint 2 gyermek volt jogosult rendszeres gyermekvédelmi kedvezményre.

Annak a gyermeknek, fiatal felnőttnek, akinek a rendszeres gyermekvédelmi kedvezményre való jogosultsága tárgyév augusztus 1-jén, valamint november 1-jén fennállt, 6000 Ft, hátrányos helyzetű, halmozottan hátrányos helyzetű gyermek esetében 6500 Ft értékben természetbeni támogatás került megállapításra

**A hátrányos helyzet / halmozottan hátrányos helyzet vizsgálata és megállapítása**

**A Gyvt. 67/A.§ (1)-(2) bekezdése az alábbiak szerint rendelkezik:**

A hátrányos helyzet / halmozottan hátrányos helyzet vizsgálata és megállapítása A Gyvt. 67/A.§ (1)-(2) bekezdése az alábbiak szerint rendelkezik:

„(1) Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll: a) a szülő vagy a családbafogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családbafogadó gyámról – önkéntes nyilatkozata alapján – megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik, b) a szülő vagy a családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor a szociális igazgatásról és szociális ellátásokról szóló 1993. évi III. törvény (a továbbiakban: Szt.) 33.§-a szerinti aktív korúak ellátására jogosult, vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy, c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált városfejlesztési stratégiában szegregátumnak nyilvánított lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

(2) Halmozottan hátrányos helyzetű a) az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az (1) bekezdés a) -c) pontjaiban meghatározott körülmények közül legalább kettő fennáll, b) a nevelésbe vett gyermek, c) az utógondozói ellátásban részesülő és tanulói vagy hallgatói jogviszonyban álló fiatal felnőtt.”

Településünkön a 2021. december 31-én nem volt hátrányos vagy halmozottan hátrányos helyzetű gyermek.

**Szünidei gyermekétkeztetés:**

A gyermekek védelméről és a gyámügyi igazgatásról szóló 1997. évi XXXI. tv. 2016. január 1-én hatályba lépett módosítása bevezette a szünidei gyermekétkeztetés ellátási formát.

A szünidei étkeztetésre a hátrányos vagy halmozottan hátrányos helyzetű és rendszeres gyermekvédelmi kedvezményben részesülő, Litér községben lakóhellyel rendelkező gyermekek jogosultak. Az ellátást a szülőnek/ törvényes képviselőnek kell igényelnie az erre a célra rendszeresített nyomtatványon.

A szünidei étkezést a gyermek a tanév rendjéről szóló miniszteri rendeletben meghatározott őszi, téli és tavaszi tanítási szünet, valamint az ezen időtartamra eső az óvoda zárva tartásának időtartama alatti munkanapokon és a nyári tanítási szünet időtartama alatt legalább 43 munkanapon, valamit az ezen időtartamra eső az óvoda zárva tartásának időtartama alatti munkanapokon lehet igénybe venni.

A szünidei étkezés keretében az évközi szünet és a nyári szünet munkanapjain a gyermek déli meleg ebédre jogosult, melyet az önkormányzat fenntartásában üzemelő Csivitelő Óvoda és Bölcsőde konyhája biztosít. Mivel az ebéd helyben történő elfogyasztására – erre alkalmas helyiség hiányában - nincs lehetőség, a szünidei gyermekétkeztetés az étel elvitelével kerül biztosításra.

A kormányrendelet előírásai alapján valamennyi ellátásra jogosult gyermek szülője/törvényes képviselője írásban tájékoztatást kap az ellátási formáról, az ellátás biztosításának módjáról, helyéről és idejéről.

Szünidei (tavaszi, nyári, őszi) gyermekétkeztetésben 2021. évben nem vett részt egy gyermek sem.

**Egyéb támogatás**

A tanköteles gyermekek tanévkezdésének megkönnyítése érdekében tanszer, tankönyv ellátás támogatására települési támogatás nyújtható annak a személynek, aki a köznevelési intézménybe járó gyermekre való tekintettel rendszeres gyermekvédelmi kedvezményre nem jogosult, és a családjában az egy főre jutó jövedelem nem haladja meg az öregségi nyugdíj mindenkori legkisebb összegének 200%-át.

A felsőoktatásban tanuló diákok részére a Bursa Hungarica pályázat biztosítja a támogatást.

Fenti támogatások mindenképpen a település önkormányzatának lakosságbarát (és főképpen gyermekbarát) politikáját és szociális érzékenységét mutatja.

**3. Az önkormányzat által biztosított személyes gondoskodást nyújtó ellátások**

***Személyes gondoskodást nyújtó napközbeni ellátás:***

**Gyermekjóléti szolgáltatás**

A gyermekjóléti szolgáltatás olyan a gyermek érdekeit védő speciális személyes szociális szolgáltatás, amely a szociális munka módszereinek és eszközeinek felhasználásával szolgálja a gyermek testi és lelki egészségének, családban történő nevelkedésének elősegítését, a gyermek veszélyeztetettségének megelőzését, a kialakult veszélyeztetettség megszüntetését, illetve a családjából kiemelt gyermek visszahelyezését.

2000. január 1. napja óta a Bendola Családsegítő és Gyermekjóléti Szolgálat látja el ezt a feladatot. (A feladatellátásról külön beszámolót készít.)

**A gyermekek napközbeni ellátása és a gyermekek átmeneti gondozása**

A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, betegségük vagy egyéb ok miatt napközbeni ellátásukról nem tudnak gondoskodni.

A gyermekek napközbeni ellátása megszervezhető bölcsődében, óvodában, családi napköziben, iskolai napközis foglalkozás vagy házi gyermekfelügyelet keretében.

A gyermekek átmeneti gondozását – a szülői felügyeletet gyakorló szülő vagy más törvényes képviselő kérelmére vagy beleegyezésével – ideiglenes jelleggel, teljes körű ellátással kell biztosítani, ha a szülő egészségügyi körülménye, életvezetési problémája, indokolt távolléte vagy más akadályoztatás miatt a gyermek nevelését a családban nem tudja megoldani.

A gyermekek átmeneti gondozása megszervezhető hetes vagy hosszabb időszakra, különösen a jegyző által kijelölt helyettes szülőnél, gyermekek átmeneti otthonában vagy családok átmeneti otthonában, a gondozásban ideiglenesen akadályozott szülő helyett.

A személyes gondoskodás biztosítására kötelezett önkormányzat a fenti feladatokat maga vagy más szervvel történő szerződéskötéssel láthatja el.

A gyermekek átmeneti gondozása helyettes szülővel képzelhető el, aki a családban élő gyermek átmeneti gondozását saját háztartásában biztosítja. Litér Község Önkormányzatának Képviselő-testülete arról határozott, hogy szolgáltatásvásárlási megállapodást köt Balatonalmádi Város Önkormányzatával a helyettes szülői szolgálat biztosítására vonatkozóan.

# Községünkben az óvodai nevelés és bölcsődei ellátás társulási formában történik.

# Az óvoda és iskolai napközi működik, a gyermekek napközbeni ellátása az arra igényként jelentkező óvodás- és iskoláskorúak tekintetében az intézmények nyitvatartási idejében megoldott.

A bölcsőde a gyermekjóléti alapellátás része, a családban nevelkedő 3 éven aluli gyermekek napközbeni ellátását, szakszerű gondozását-nevelését segítő intézmény. Az integrált intézmény bölcsődei csoportja biztosítani tudja másfél éves kortól a kisgyermekek napközbeni ellátását, és olyan hiánypótló szolgáltatást kínál a lakosság számára, mely valós igények kielégítését szolgálja.

A bölcsőde az alapellátáson túl, szolgáltatásként időszakos gyermekfelügyelettel, sószoba használatával is segíti a családokat.

**6. A felügyeleti szervek által gyámhatósági, gyermekvédelmi területen végzett szakmai ellenőrzések**

A tavalyi évben szakmai ellenőrzés ezen a területen nem volt.

**7. Jövőre vonatkozó javaslatok, célok meghatározása**

A fokozatosság figyelembevétele mellett ellátásokkal és intézkedésekkel segíteni a gyermekek jogainak és érdekeinek érvényesülését, a szülői kötelességek teljesülését. Megelőzni és megszüntetni a gyermekek veszélyeztetettségét. A gyermekes családok szükségleteire időben reagálni, a rendelkezésre álló források bevonása mellett. Hangsúlyt fektetni a prevencióra annak érdekében, hogy a családból történő kiemelés elkerülhető legyen A kapott támogatások képesek legyenek a gyermekvédelmi beavatkozásokkal érintett gyermekek esetében hátrányaik csökkentésére, és valódi esélyt teremtsenek a sikeres felnőtté válásra. A szülők vonatkozásában pedig a hangsúly a szülőség elismerésén és a kompetenciafejlesztésen van.

Civil szervezetekkel való együttműködés fejlesztése a gyermekvédelmi munka területén.

**8. A bűnmegelőzési program főbb pontjainak bemutatása**

A fiatalkorú bűnelkövetőkről csak részinformációi vannak a gyámhatóságnak, ugyanis ezek az esetek nem kerülnek a gyámhatóság elé, mert a fiatalkorú bűnelkövetők ellen a rendőrség folytat nyomozást, majd emel vádat az ügyészség, vagy pártfogói felügyelet alá kerülnek, ami szintén kívül esik a gyámhatóság hatáskörén.

A településen, az önkormányzat, civil szervezet, illetve a fenntartásukban lévő intézmények által – a gyermekek számára – indított bűnmegelőzési, illetve bűnmegelőzési elemeket tartalmazó programok 2021. évben:

|  |  |  |
| --- | --- | --- |
| **Bűn, illetve drogmegelőzési programok (előadás, tábor, foglalkozás stb.) megnevezése:** | **Lebonyolítást végző intézmény, személy megnevezése, elérhetősége:**  | **Eseti vagy több alkalommal** **(hányszor, időtartama):** |
| Bűnmegelőzésről szóló előadás a Litéri Református Általános Iskolában | Balatonalmádi RendőrkapitányságBalatonalmádi, Jókai u.12. | 2 alkalommal 1 óra időtartammal |
| Drogmegelőzésről szóló előadás a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 4 alkalommal 1 óra időtartammal |
| Közlekedésbiztonsági előadás a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 2 alkalommal 1 óra időtartammal |
| Internet veszélyei és ehhez kapcsolódó bűncselekmények a Litéri Református Általános Iskolában  | Balatonalmádi RendőrkapitányságBalatonalmádi, Jókai u.12. | 2 alkalommal 1 óra időtartammal |

 **9. A települési önkormányzat és a civil szervezetek közötti együttműködés**

Teljes körű együttműködés van az önkormányzat és az alábbi civil szervezetek között:

Zöldág Kulturális Egyesület, Litéri Táncosok Baráti Köre, Nyugdíjas Klub, Polgárőr Egyesület, Sólyi Szőlőhegyi Kertbarátok Egyesülete, Balatonfűzfő-Litér Turisztikai Egyesület, Litéri Református Egyházközség, Litéri Római Katolikus Egyházközség

A fenti társadalmi szervezetek segítséget nyújtanak, és jelentős szerepet vállalnak a településen tartandó rendezvények megszervezésében, lebonyolításában.

Ilyenek, amelyeken a gyermekeknek is vannak különböző programok:

* Játszóházak
* Sport- és ügyességi versenyek,
* Gyermeknap
* Zöldág Kulturális rendezvények
* Egyéb intézményi, települési rendezvények

A tavalyi évben két alkalommal 20-20 fő gyermek részére 2 turnusban Erzsébet tábor megrendezésére került sor, mely nagy sikert aratott, minden résztvevő számára pozitív élményt nyújtott.

Litér, 2022. 05. 11.

 Bencze Éva

 jegyző

A beszámolót készítette:

Sárdi Jánosné

igazgatási vezető-főtanácsos